RSP ส่งซิกผลงานไตรมาส 4 โตแจ่มรับไฮซีซั่น เล็งเพิ่มแบรนด์ใหม่ปี 62
RSP ส่งซิกผลงานไตรมาส 4 โตแจ่มรับไฮซีซั่น เล็งเพิ่มแบรนด์ใหม่ปี 62
27 พ.ย. 2561

นางสาวพาพิชญ์ วงศ์ไพฑูรย์ปิยะ ประธานเจ้าหน้าที่บริหาร บริษัท ริช สปอร์ต จำกัด (มหาชน) หรือ RSP เปิดเผยถึงแนวโน้มผลการดำเนินงานในช่วงไตรมาส 4/61 คาดว่ามีแนวโน้มปรับตัวดีขึ้นกว่าไตรมาส 3 เนื่องจากเข้าสู่ช่วงไฮซีซั่น ประกอบกับการทำการตลาดอย่างต่อเนื่องเพื่อกระตุ้นยอดขายให้เติบโต
ทั้งนี้ บริษัทยังคงเปิดสาขาใหม่อย่างต่อเนื่อง ปัจจุบันมีสาขารวมทั้งสิ้น 201 สาขา แบ่งเป็นแบรนด์ Converse ที่อยู่ใน mono brand  40 สาขา และ shop in shop 118 สาขา ส่วนแบรนด์ Pony มี จำนวน 36 สาขา และล่าสุดได้เปิดสาขาที่ ไอคอน สยาม เนื่องจากเล็งเห็นศักยภาพและโอกาสในการขยายตลาดให้กว้างขึ้นจึงเปิดสาขาแห่งใหม่ของแบรนด์ Converse และ Pony ในศูนย์การค้าไอคอนสยาม
นอกจากนี้ บริษัทฯยังได้ทำการเปิดช่องทางจำหน่ายสินค้าออนไลน์ผ่านทาง LAZADA เวบไซต์และแอพพลิเคชั่นช้อปปิ้งออนไลน์ชื่อดัง ซึ่งได้รับกระแสตอบรับดี
สำหรับรายได้รวมทั้งปี 61 เชื่อว่าจะมีรายได้ใกล้เคียงกับปีก่อน ขณะเดียวกันบริษัทฯ ยังมองโอกาสการลงทุนในแบรนด์สินค้าต่างๆ เพื่อให้ครอบคลุมความต้องการในปัจจุบันมากขึ้น โดยในปี 62 บริษัทมีแผนจะเพิ่มแบรนด์สินค้าใหม่ เพื่อตอบสนองความต้องการของลูกค้าในประเทศ
ด้านผลประกอบการในงวดไตรมาส 3/61 โดยมีรายได้จากการขาย 258.8 ล้านบาท มีกำไรสุทธิอยู่ที่ 25.5 ล้านบาท และมีกำไรขั้นต้นรวม 131.4 ล้านบาท คิดเป็นอัตรากำไรขั้นต้น 50.8% เพิ่มขึ้นจาก 48.6% จากงวดเดียวกันของปีก่อน ขณะที่รายได้อื่นรวมของบริษัทเพิ่มขึ้น 473.3% จากงวดเดียวกันของปีก่อน เนื่องจากดอกเบี้ยรับจากสถาบันการเงินและกำไรจากเงินลงทุนชั่วคราวเพิ่มขึ้น ส่วนงวด 9 เดือนของปี 61 โดยมีรายได้จากการขาย  805.9  ล้านบาท มีกำไรสุทธิอยู่ที่ 113.6 ล้านบาท และมีกำไรขั้นต้นรวม 413.7 ล้านบาท คิดเป็นอัตรากำไรขั้นต้น 51.3%
“ไตรมาส 3/61 บริษัทฯ มีค่าใช้จ่ายในการขายและบริหารรวมของบริษัทเพิ่มขึ้น 31.2% เนื่องจาก บริษัทฯ ยังคงจัดกิจกรรมทางการตลาดอย่างต่อเนื่อง เพื่อโปรโมททั้งแบรนด์ Converse และ PONY และบริษัทย่อย ได้บันทึกค่าเผื่อการลดมูลค่าของทรัพย์สินและเงินชดเชยการเลิกจ้าง ทำให้สัดส่วนค่าใช้จ่ายในการขายและบริหารต่อรายได้จากการขายคิดเป็น 41.1% อย่างไรก็ตาม บริษัทฯ สามารถรักษาระดับอัตรากำไรขั้นต้นไว้ที่ 50.8% เพิ่มขึ้นจาก 48.6% ในงวดเดียวกันปีก่อน และทั้งปีนี้จะพยายามรักษารายได้ใกล้เคียงกับปีก่อน” นางสาวพาพิชญ์ กล่าว